Imtella' Awwissu 26, 2021 L-awtorità tal-ikel u l-mediċini Amerikana (FDA) appellat biex in-nies ma jibqgħux jieħdu l-pirmli li jingħataw lill-annimali għall-ħniex, biex mingħalihom jilqgħu għall-Covid jew ifiqu minnu. Xniegħat li l-ivermectin jista' jintuża biex iwaqqaf il-firxa tal-virus tal-Covid fil-ġisem wassal biex għadd ta' nies ippruvaw jieħduh, b'konsegwenza li spiċċaw l-isptar. "M'intomx żiemel. Ieqfu, bis-serjetà," qalet l-FDA f'artiklu li ppubblikat fl-aħħar jiem, u li fih wissiet li din il-mediċina jista' jkollha konsegwenzi serji u anki twassal għall-mewt. Minkejja li verament qed isiru testijiet biex ikun determinat jekk din il-mediċina tistax tassew taffettwa l-Covid, f'dan l-istadju għad m'hemm xejn konklussiv. L-FDA qalet li din il-mediċina għall-annimali mhux approvata biex tintuża min-nies, u f'każ ta' mediċina bl-ivermectin magħmula għan-nies, din hija intenzjonata għall-parassiti bħall-ħniex, u mhux għall-viruses.